Шул уҡ ваҡытта кушнаренко-ҡараяҡуп мәҙәниәтенә хас булған керамика өлгөләре Көньяҡ Урал аръяғы далаларында һәм Көнбайыш Ҡаҙағстанда ла табылған. Был инде Көнбайыш Себер протомадъярҙарының Көнбайыш Төрки ҡағанаты (VII быуат) күскенселәре менән тығыҙ бәйләнештә булыуын дәлилләй. Һуңғараҡ осорҙарҙа, төрки ҡәбиләләре биләгән оло далалар территорияһында барған киҫкен, хәүефле процестар байтаҡ ҡына ҡәбиләләрҙе Тарихи Башҡортостандың төньяҡ һәм төньяҡ-көнсығыш тарафтарына табан күсеп китергә мәжбүр итә. Ошо тарихи күсеш эҙҙәре IX быуат аҙағына ҡараған ҡаҙылма ҡомартҡыларҙа һаҡланған. Кушнаренко-ҡараяҡуп тибындағы археологик ҡомартҡылар Уйылғы (Өйәлге) күле районында (Силәбе өлкәһенең Ҡоншаҡ районы), Синеглазово (Силәбе ҡалаһы) һәм Башҡортостандың Лағыр (Салауат районы), Ҡаранай (Мәсетле районы) ауылдары янында табылған.